Farmacologia (gr. farmakon = medicament, gr. logos = discurs – discursul despre medicamente) este ştiinţa care studiază medicamentele din perspectiva definirii acestora ca substanţe utilizate pentru profilaxia, tratamentul ori diagnosticarea bolilor. Mai precis, farmacologia se ocupă cu studiul interacţiilor care au loc între organismul viu şi compuşii chimici care induc un anumit efect asupra unei funcţii biochimice normale sau anormale.